 **Martin Chudý**

 **Hlavný veterinárny lekár**

 **Slovenskej republiky**

Č. z. MNO-3044/2025 Bratislava, 1. 4. 2025

Č. s. 6534/2025-220/9

**MIMORIADNE   NÚDZOVÉ   OPATRENIA**

**(konsolidované znenie v zmysle dodatku č. 1)**

Na základe § 6 ods. 5 písm. a) a § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov a vykonávacieho rozhodnutia Komisie (EÚ) 2025/672 z 31. marca 2025 o určitých núdzových opatreniach v súvislosti s výskytom ohnísk slintačky a krívačky v Maďarsku a na Slovensku a o zrušení vykonávacieho rozhodnutia (EÚ) 2025/613, v súlade s čl. 64, 65 a 66 nariadenia Európskeho parlamentu a Rady (EÚ) 2016/429 o prenosných chorobách zvierat a zmene a zrušení určitých aktov v oblasti zdravia zvierat (ďalej len „nariadenie (EÚ) 2016/429“) a v súlade s čl. 21, 22, 23 a s čl. 40 – 55 delegovaného nariadenia Komisie (EÚ) 2020/687, ktorým sa dopĺňa nariadenie (EÚ) 2016/429, pokiaľ ide o pravidlá prevencie a kontroly určitých chorôb zo zoznamu v platnom znení,

 týmito mimoriadnymi núdzovými opatreniami s platnosťou a účinnosťou **od 1. 4. 2025 do odvolania**

1. **zriaďujem ďalšie reštrikčné pásmo**, ktoré je vymedzené ako:
* celé územie Bratislavského kraja, Trnavského kraja a Nitrianskeho kraja.

dopĺňam mimoriadne núdzové opatrenia Č. z. MNO-3044/2025, Č. s. 6534/2025-220/9 zo dňa
1. 4. 2025 o písmeno B) nasledovne:

1. **zakazujem**
2. premiestňovanie hovädzieho dobytka, oviec, kôz, ošípaných a iných párnokopytníkov vrátane farmovej zveri (ďalej len „vnímavých zvierat“) zo zariadenia v ďalšom reštrikčnom pásme, okrem prepravy priamo na schválený bitúnok nachádzajúci sa v ďalšom reštrikčnom pásme alebo do zariadenia patriaceho do toho istého dodávateľského reťazca v zmysle definície ustanovenej článkom 2 bod 14. delegovaného nariadenia Komisie (EÚ) 2020/687 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá prevencie a kontroly určitých chorôb zo zoznamu v platnom znení, nachádzajúcom sa v ďalšom reštrikčnom pásme. Presun vnímavých zvierat je podmienený vyhovujúcim výsledkom klinického vyšetrenia všetkých premiestňovaných zvierat nie starším ako 24 hodín pred premiestnením, zdokumentovaným v platnom sprievodnom doklade vydanom miestne príslušnou regionálnou veterinárnou a potravinovou správou;
3. premiestňovanie vedľajších živočíšnych produktov (napr. hnoj, vrátane podstielky, steliva, hnojovice, močovky, koža, useň, vlna, štetiny, perie, celé telá alebo časti mŕtvych zvierat), sena, slamy, krmív a kŕmnych surovín mimo ďalšieho reštrikčného pásma, okrem prepravy celých tiel a častí mŕtvych zvierat do spracovateľského závodu (kafiléria) alebo na zriadené záhrabovisko za dodržania požiadaviek Nariadenia Európskeho parlamentu a Rady (ES) č. 1069/2009 z  21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) v platnom znení (ďalej len „nariadenie (ES) č. 1069/2009“);
4. odber spermy, vajíčok a embryí (ďalej len „zárodočné produkty“) vnímavých zvierat zo zariadení v ďalšom reštrikčnom pásme, okrem zvierat od ktorých boli odobrané vzorky na virologické vyšetrenie na SLAK s vyhovujúcim výsledkom, ak od odberu vzorky po odber zárodočných produktov uplynulo menej ako 24 hodín;
5. premiestňovanie surového mlieka a mledziva získaného od vnímavých zvierat v ďalšom reštrikčnom pásme, okrem premiestnenia na ďalšie tepelné spracovanie za splnenia osobitných podmienok uvedených v článku 49 nariadenia (EÚ) 2020/687;
6. premiestňovanie čerstvého mäsa a vnútorností a tepelne neošetrených výrobkov z čerstvého mäsa vnímavých zvierat pochádzajúcich zo zariadení v ďalšom reštrikčnom pásme zo schváleného bitúnka, prevádzkarne na manipuláciu so zverou, rozrábkarne alebo prevádzkarne na výrobu mletého mäsa, mäsových prípravkov, mechanicky separovaného mäsa a mäsových výrobkov na iný účel ako na tepelné spracovanie za splnenia osobitných podmienok uvedených v článku 49 nariadenia (EÚ) 2020/687; Čerstvé mäso a vnútornosti z vnímavých zvierat pochádzajúcich z ďalšieho reštrikčného pásma musia byť označené v súlade v článkom 49 ods. 2 písm. a) nariadenia (EÚ) 2020/687 až do jeho ošetrenia v súlade s prílohou VII nariadenia (EÚ) 2020/687.

**Zodpovední: všetci chovatelia (vlastníci a držitelia) vnímavých zvierat v ďalšom reštrikčnom pásme**

ďalej dopĺňam mimoriadne núdzové opatrenia Č. z. MNO-3044/2025, Č. s. 6534/2025-220/9 zo dňa 1. 4. 2025 o písmeno C) nasledovne:

1. **udeľujem v súlade s článkom 23 nariadenia (EÚ) 2020/687 a článkom 2 nariadenia (EÚ) 2025/672 výnimky** zo zákazov pre ďalšie reštrikčné pásmo uvedených v písmene B) týchto mimoriadnych núdzových opatrení a z opatrení podľa článku 21 ods. 1 písm. c) nariadenia (EÚ) 2020/687 a to nasledovne:
2. premiestňovanie vnímavých zvierat z ďalšieho reštrikčného pásma mimo vonkajšieho obvodu ďalšieho reštrikčného pásma je možné výhradne
	1. na okamžité zabitie priamo do schváleného bitúnka nachádzajúcom sa na území SR,
	2. použitím dopravných prostriedkov spĺňajúcimi požiadavky na dopravné prostriedky pre vnímavé zvieratá stanovené v článku 24 nariadenia (EÚ) 2020/687,
	3. ak sa dopravnými prostriedkami prepravujú len vnímavé zvieratá s rovnakým zdravotným štatútom držané v tom istom zariadení,
	4. sú dopravné prostriedky po naložení zvierat zapečatené miestne príslušnou regionálnou veterinárnou a potravinovou správou v zariadení pôvodu a rozpečatené príslušnou regionálnou veterinárnou a potravinovou správou na bitúnku určenia,
	5. vnímavé zvieratá, ktoré majú byť prepravované podľa písmena a, sa podrobia klinickej prehliadke vykonanej úradným veterinárnym lekárom najviac 24 hodín pred začiatkom prepravy;
3. uvádzanie čerstvého mäsa a vnútorností z vnímavých zvierat pochádzajúcich z ďalšieho reštrikčného pásma zo schváleného bitúnka, prevádzkarne na manipuláciu so zverou, rozrábkarne alebo prevádzkarne na výrobu mletého mäsa, mäsových prípravkov, mechanicky separovaného mäsa a mäsových výrobkov na priamy predaj alebo na ďalšie spracovanie je povolené za splnenia týchto požiadaviek:
	1. vnímavé zvieratá boli premiestnené na schválený bitúnok v súlade s opatrením podľa písmena C) bod 1. týchto mimoriadnych núdzových opatrení,
	2. na schválenom bitúnku je čerstvé mäso a vnútornosti vnímavých zvierat pochádzajúcich zo zariadení nachádzajúcich sa v ďalšom reštrikčnom pásme pozastavené a oddelene uskladnené od čerstvého mäsa a vnútornosti vnímavých zvierat pochádzajúcich zo zariadení mimo vonkajšieho obvodu ďalšieho reštrikčného pásma až do doručenia vyhovujúceho výsledku klinickej prehliadky vnímavých zvierat v zariadení pôvodu vnímavých zvierat vykonanej úradným veterinárnym lekárom najmenej 24 hodín od klinickej prehliadky podľa odseku 1 písm. e. týchto mimoriadnych núdzových opatrení,
	3. po doručení vyhovujúceho výsledku podľa odseku 2 písm. b. týchto mimoriadnych núdzových opatrení, úradný veterinárny lekár na schválenom bitúnku označí čerstvé mäso a vnútornosti identifikačnou značkou v súlade s prílohou II oddiel I. nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu v platnom znení (ďalej len „nariadenie (ES) č. 853/2004“);
4. na zber a prepravu surového mlieka a mledziva v ďalšom reštrikčnom pásme sa vzťahujú tieto výnimky:
	1. zber surového mlieka alebo mledziva nie je limitovaný na jedno produkčné hospodárstvo nachádzajúce sa v ďalšom reštrikčnom pásme s bežnou trasou zvozu surového mlieka výhradne do zariadenia na spracovanie mlieka schváleného na tepelné spracovanie mlieka a mledziva zodpovedajúce niektorému z príslušných ošetrení na zmiernenie rizika stanovených v prílohe VII nariadenia (EÚ) 2020/687,
	2. dopravný prostriedok na zber surového mlieka alebo mledziva môže opustiť vonkajší obvodov ďalšieho reštrikčného pásma za splnenia požiadavky, že zber surového mlieka alebo mledziva vykonal za vonkajším obvodom pásma dohľadu a mlieko alebo mledzivo je určené výhradne do zariadenia na spracovanie mlieka schváleného na tepelné spracovanie mlieka a mledziva zodpovedajúce niektorému z príslušných ošetrení na zmiernenie rizika stanovených v prílohe VII nariadenia (EÚ) 2020/687,
	3. dopravný prostriedok a obsluha dopravného prostriedku na zber a prepravu surového mlieka alebo mledziva dodržiavajú zvýšenú úroveň biologickej bezpečnosti ochrany chovov proti SLAK v súlade s mimoriadnymi núdzovými opatreniami Č. z. MNO-2550/2025, Č. s. 6534/2025-220.

ODÔVODNENIE:

 Dňa 07.03.2025 Maďarská republika oznámila výskyt slintačky a krívačky u hovädzieho dobytka v katastri obce Kisbajcs v okrese Györ. Na základe toho bolo v SR zriadené reštrikčné pásmo, ktoré zasahovalo do okresov Dunajská Streda a Komárno. V reštrikčnom pásme boli nariadené veterinárne opatrenia miestne príslušnými RVPS Dunajská Streda a RVPS Komárno. V chovoch vnímavých zvierat – párnokopytníkov v rámci reštrikčného pásma boli okrem iného nariadené klinické prehliadky a v prípade zistenia klinických príznakov, ktoré by mohli naznačovať prítomnosť slintačky a krívačky v chove, boli nariadené odbery vhodných vzoriek za účelom laboratórneho vyšetrenia na prítomnosť pôvodcu nákazy, t. j. vírusu slintačky a krívačky, resp. prítomnosť protilátok voči pôvodcovi nákazy.

 Dňa 21. 03. 2025 oznámilo Národné referenčné laboratórium pre slintačku a krívačku (Štátny veterinárny a potravinový ústav – Veterinárny ústav vo Zvolene) hlavnému veterinárnemu lekárovi SR pozitívne výsledky laboratórnych vyšetrení vzoriek (CP10618/2025, CP10619/2025, CP10620/2025) odobratých 20. 3. 2025 na troch farmách hovädzieho dobytka. Vzorky boli odobraté na základe vyslovenia podozrenia na nákazu v chove, z dôvodu prítomnosti klinických príznakov (horúčka, lézie v ústnej dutine a na vemene).

 Na základe vyššie uvedeného hlavný veterinárny lekár Slovenskej republiky nariaďuje na základe § 6 ods. 5 písm. a) a v zmysle § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov tieto mimoriadne núdzové opatrenia na základe rozšírenia slintačky a krívačky na území Slovenskej republiky vzhľadom na to, že uvedená choroba môže predstavovať vážne nebezpečenstvo pre zdravie zvierat.

 Dňa 1. 4. 2025 bolo mimoriadnymi núdzovými opatreniami zriadené ďalšie reštrikčné pásmo zahŕňajúce územie Bratislavského kraja, Trnavského kraja a Nitrianskeho kraja. V zmysle článku 21 ods. 1 písm. c) nariadenia (EÚ) 2020/687 sa na ďalšie reštrikčné pásmo vzťahujú opatrenia aplikovateľné pre pásmo dohľadu.

 Článok 23 nariadenia (EÚ) 2020/687 umožňuje udeliť výnimky z ustanovení kapitoly II nariadenia (EÚ) 2020/687 týkajúce sa opatrení, ktoré sa majú uplatňovať v ďalších reštrikčných pásmach, v potrebnom rozsahu a po vykonaní posúdenia rizika.

 Vzhľadom na vyššie uvedené a na základe predbežných zistení epizootologických šetrení v ohniskách SLAK, na základe výsledkov klinických previerok a výsledkov virologického testovania na prítomnosť vírusu SLAK a serologického testovania na prítomnosť protilátok proti SLAK v zariadeniach nachádzajúcich sa v ochranných pásmach a pásmach dohľadu som vydal tento dodatok k mimoriadnym núdzovým opatreniam Č. z. MNO-3044/2025, Č. s. 6534/2025-220/9 zo dňa 1. 4. 2025

POUČENIE:

Na nariaďovanie mimoriadnych núdzových opatrení sa podľa § 52 ods. 1 písm. h) a n) zákona č. 39/2007 Z. z. o veterinárnej starostlivosti v znení neskorších predpisov nevzťahujú všeobecné predpisy o správnom konaní.

 ***MVDr. Martin Chudý***

 **Hlavný veterinárny lekár Slovenskej republiky**

**Na vedomie:** Ministerstvo pôdohospodárstva a rozvoja vidieka Slovenskej republiky